Maak altyd seker jy het 'n geskrewe huurkontrak - Jy en die RegJy en die Reg
Tuis › Artikels › Maak altyd seker jy het 'n geskrewe huurkontrak
Skielik is baie huise beskikbaar op huurplatforms. In die nadraai van die Covid-19-uitbreking ervaring baie huurders egter finansiële swaarkry en moet vinnig van akkommodasie verander omdat hulle nie meer die huur betaalbaar op hulle huidige woning kan bekostig nie.
"Intussen probeer baie huiseienaars wat ook finansieel sukkel om enige spaarruimte waaroor hulle beskik te verhuur om die mas op te kom, maar of jy nou 'n huurder of 'n eienaar is, moet jy altyd seker maak jou huurooreenkoms is op skrif," sê Gerhard Kotzé, besturende direkteur van die RealNet Estate Agentskapgroep.
"Dit word nie net vereis volgens die Wet op Huurbehuising nie, maar is ook die beste manier om verwarring of enige toekomstige dispute oor die bepalings van jou huurooreenkoms te vermy – veral as dit inderhaas aangegaan is."
Hy sê eienaars moet altyd eers die krediet en verwysings van enige voornemende huurders nagaan – natuurlik met hulle geskrewe toestemming – voordat hulle toegelaat word om okkupasie te neem van enige deel van die eiendom. "Selfs al het jy die ekstra inkomste nodig, is dit baie beter om iemand met 'n swak kredietprofiel of 'n swak betalingsrekord uit die staanspoor weg te wys as om deur die tydrowende en duur proses te gaan om iemand uit te sit wat versuim het om jou huur te betaal.
"En om dinge nog makliker te maak, verhuur jou huis eerder deur 'n gekwalifiseerde en ervare bestuursagent geaffilieer met 'n betroubare agentskap, wat 'n standaard geskrewe huurooreenkoms kan voorsien wat al die bepalings en voorwaardes van julle ooreenkoms en al die regte en verantwoordelikhede van beide partye uiteensit."
Indien jy dit nie kan doen nie, adviseer Kotzé, moet jou huurooreenkoms ten minste die volgende inligting bevat:
Die kontakbesonderhede van beide die eienaar en huurder, insluitend hulle foonnommers en noodnommers;
Die adres en beskrywing van die huureiendom;
Besonderhede van enige deposito betaal, die maandelikse huurbedrag en die voorgestelde duur van die verhuring;
Verantwoordelikhede en vereistes van die eienaar en huurder ten opsigte van, onder andere, onderhoud en sekuriteit;
Die prosedures en kennisgewing vereis om die huurooreenkoms te kanselleer of te hernu; en
'n Lys van bestaande foute in die eiendom, opgestel tydens 'n gesamentlike intree-inspeksie en onderteken deur beide partye alvorens die huurder okkupasie neem.
"Vir duidelikheidsonthalwe moet die huurooreenkoms ook in besonder stipuleer wat gedoen moet word met die deposito wat 'n huurder betaal. Dit moet in 'n rentedraende bankrekening gehou word, tot voordeel van die huurder, vir die volle duur van die okkupasie.
"Aan die einde van hierdie periode sal die volle deposito aan die huurder verskuldig wees, sowel as enige rente verdien. Die koste van die herstel van enige skade wat die huurder aan die eiendom mag aangerig het, kan egter afgetrek word, na 'n uitgaande inspeksie bygewoon deur beide die huurder en die eienaar (of agent) binne sewe na die einde van die huurooreenkoms."